Ympäristöministeriö

PL 35

00023 VALTIONEUVOSTO

Lausunto ympäristöministeriölle / Luonnos hallituksen esitykseksi laiksi ympäristönsuojelulain muuttamisesta

Ympäristöministeriö on pyytänyt Kuopion kaupungin ympäristönsuojeluviranomaisen lausuntoa 18.8.2017 mennessä luonnoksesta hallituksen esitykseksi laiksi ympäristönsuojelulain muuttamisesta.

Kuopion kaupungin alueelliset ympäristönsuojelupalvelut toteaa luonnoksen johdosta seuraavaa:

Keskisuuria polttolaitoksia koskevan EU-direktiivin täytäntöönpano tuo kunnan ympäristönsuojeluviranomaisen valvonnan piiriin runsaasti pieniä 1-5 MW:n energiantuotantolaitoksia, jotka tähän saakka ovat olleet lupa- ja rekisteröintimenettelyn ja siten myös aktiivisen valvonnan ulkopuolella. Vain yksittäisiä laitoksia on voitu luvittaa, jos ne ovat olleet osa muuten ympäristöluvanvaraista toimintaa. Nämä 1-5 MW:n energiantuotantolaitokset ovat aivan valtaosin sellaisia, joista ei ole todettu aiheutuvan merkittävää kuormitusta ympäristöön tai haitallisia ympäristövaikutuksia.

Keskisuuria energiantuotantolaitoksia koskevat yleisölle saatavilla olevat tiedot (106 §) pitäisi pystyä julkaisemaan valtakunnallisessa yhteisessä tietokannassa osana ympäristöhallinnon yhteistä tietokantaa sen sijaan, että kukin kunnan ympäristönsuojeluviranomainen julkaisee tiedot itse omalla tavallaan. Tämä olisi tarkoituksenmukaista tietojen tasapuolisen saatavuuden vuoksi ja pidemmän päälle olisi myös kustannustehokkaampaa kuin kunnan omien rekisterien luonti. Tällä hetkellä kunnissa käytössä olevat ympäristönsuojelun tietojärjestelmät eivät sellaisenaan sovellu tällaisten tietojen välittämiseen verkkopalveluun.

Kuopion kaupungin alueelliset ympäristönsuojelupalvelut esittää, että tässä yhteydessä muutetaan ympäristönsuojelulain liitteen 1 taulukon 2 kohdan 3a lupavelvollisuutta ja liitteen 2 kohdan 1 rekisteröintivelvollisuutta siten, että kaikki alle 50 MW:n energiantuotantoyksiköt siirretään rekisteröintimenettelyn piiriin. Kiinteitä polttoaineita käyttävien laitosten osalta 20 MW:n raja lupavelvollisuudessa säädettiin aikoinaan pieniä polttolaitoksia koskevan asetuksen yhteydessä, mutta laitosten polttoteknisten ratkaisujen ja ympäristönsuojeluratkaisujen kehittymisen myötä ei enää ole samanlaisia perusteita, miksi kiinteän polttoaineen energiantuotantolaitoksille olisi alempi luparaja.

Lakimuutoksen myötä 1-5 MW:n energiantuotantoyksiköt tulisivat ensisijaisesti rekisteröintimenettelyn piiriin. Ympäristönsuojelulain 28 §:n perusteella nämä laitokset olisivat kuitenkin ympäristölupavelvollisia, jos ne sijaitsevat tärkeällä pohjavesialueella. Tämän seurauksena itse asiassa lupamenettelyn piiriin tulisi uusina laitoksina huomattava määrä 1-5 MW:n energiantuotantoyksiköitä, jotka eivät siis tähän saakka pääsääntöisesti ole olleet lainkaan ympäristönsuojeluviranomaisten luvituksessa tai valvonnassa. Näistä laitoksista ei myöskään ole havaittu aiheutuvan merkittävää riskiä pohjavesille. Lupavelvollisten laitosten määrän huomattava kasvu täällä tavoin on ristiriidassa ympäristöluvituksen yleisen keventämisen kanssa ja lisäisi kunnan ympäristönsuojeluviranomaisen tehtäviä. Tämä lisätyö kohdistuisi laitoksiin, joiden ympäristövaikutukset ovat suhteelliset vähäisiä ja veisi resursseja tärkeämmiltä tehtäviltä. Tällä perusteella Kuopion kaupungin alueelliset ympäristönsuojelupalvelut esittää, että ympäristönsuojelulakiin tehdään muutos, jossa alle 5 MW:n energiantuotantoyksiköt eivät edelleenkään tarvitsisi ympäristölupaa myöskään tärkeillä pohjavesialueilla.

|  |  |
| --- | --- |
| Erkki Pärjälä |  |
| vs. ympäristöjohtaja |  |

Asiakirja on allekirjoitettu koneellisesti Kuopion kaupungin asianhallintajärjestelmässä. Allekirjoituksen oikeellisuuden voi todentaa kirjaamosta.